24.3.2022
EL
Επίσημη Εφημερίδα της Ευρωπαϊκής Ένωσης
C 132/95 Πέμπτη 7 Οκτωβρίου 2021
19. σημειώνει ότι στην έκθεση ενδιάμεσης στρατηγικής αξιολόγησης του Οκτωβρίου του 2018 διαπιστώθηκε ότι το καταπιστευματικό ταμείο Madad υπήρξε ευρύ και οικονομικά αποδοτικό, επιτυγχάνοντας μεγάλο αριθμό δικαιούχων σε συγκριτικά χαμηλό κόστος», και ότι «έδωσε τη δυνατότητα στην ΕΕ να λειτουργεί με ευελιξία»· 20. εκφράζει την ικανοποίησή του για την ταχεία και ευέλικτη αντίδραση του καταπιστευματικού ταμείου για τη στήριξη των χωρών και των κοινοτήτων εταίρων κατά τη διάρκεια της πανδημίας του κορωνοϊού, η οποία καταδεικνύει την ενεργό συμμετοχή στην επανευθυγράμμιση και τον επαναπροσανατολισμό των δραστηριοτήτων, όχι μόνο στον τομέα της υγείας, αλλά και σε άλλους τομείς, όπως τα μέσα διαβίωσης, η προστασία, η εκπαίδευση ή η κοινωνική συνοχή στον Λίβανο, το Ιράκ, την Τουρκία και την Ιορδανία· 21. τονίζει τη σημασία της συνεχούς στήριξης των προσφύγων, των εσωτερικά εκτοπισμένων ατόμων και των ευάλωτων κοινοτήτων υποδοχής, μεταξύ άλλων στην ευρύτερη περιοχή, που πλήττονται από τις συνεχιζόμενες συγκρούσεις, μέσω ενός συνδυασμού πιο μακροπρόθεσμης, προβλέψιμης, πλήρως διαφανούς και ταχέως αναπτυσσόμενης χρηματοδότησης στο πλαίσιο των μέσων που θεσπίστηκαν για το πολυετές δημοσιονομικό πλαίσιο (ΠΔΠ) 2021-2027 και των δυνητικών συνεισφορών των κρατών μελών ως εξωτερικών εσόδων για ειδικό προορισμό, λαμβανομένων υπόψη όλων των χρηματοδοτικών μέσων που προβλέπονται στον δημοσιονομικό κανονισμό· 22.
υπενθυμίζει τον ευάλωτο χαρακτήρα των κοινοτήτων Παλαιστίνιων προσφύγων στη Συρία και την περιοχή και ζητεί τη διαρκή στήριξη και την ένταξή τους στα ανθρωπιστικά σχέδια και τις ανθρωπιστικές αποκρίσεις όσον αφορά την κρίση στη Συρία· Αφρική 23. σημειώνει ότι το καταπιστευματικό ταμείο για την Αφρική δημιουργήθηκε ως καταπιστευματικό ταμείο έκτακτης ανάγκης ώστε να βοηθήσει στην αντιμετώπιση των κρίσεων σε τρεις περιοχές στην Αφρική, με στόχο την επίτευξη μακροπρόθεσμης σταθερότητας και αναπτυξιακών στόχων· θεωρεί ότι το καταπιστευματικό ταμείο της ΕΕ για την Αφρική αποτελεί ένα γρήγορο και ευέλικτο εργαλείο που βοηθά στην αντιμετώπιση κοινών, παγκόσμιων προκλήσεων, όπως η μετανάστευση και ο αναγκαστικός εκτοπισμός, ο αντίκτυπος της κλιματικής αλλαγής και οι οικονομικές κρίσεις· επισημαίνει ότι η άνευ προηγουμένου κατάσταση που προκλήθηκε στο πλαίσιο της συνεχιζόμενης πανδημίας COVID-19 απαιτούσε όλη την αναγκαία ευελιξία και ταχύτητα· τονίζει, ωστόσο, ότι η ευελιξία πρέπει πάντα να συνδυάζεται με πλήρη διαφάνεια και λογοδοσία· πιστεύει ότι θα μπορούσε να υπάρξει περιθώριο βελτίωσης, με πιο εστιασμένες δράσεις καθοδηγούμενες και στα τρία σκέλη και με στήριξη για τη μέτρηση των αποτελεσμάτων και την υποβολή σχετικών στοιχείων· 24. σημειώνει ότι 78 έργα συνέβαλαν στην αύξηση των οικονομικών και εργασιακών ευκαιριών, 97 έργα αναλήφθηκαν για την ενίσχυση της ανθεκτικότητας, 75 έργα αφιερώθηκαν στη διαχείριση της μετανάστευσης, και 75 έργα συνέβαλαν στη βελτίωση της διακυβέρνησης και της πρόληψης των συγκρούσεων· σημειώνει με ανησυχία ότι, λόγω ειδικών περιστάσεων, η διαχείριση της μετανάστευσης έχει καταστεί το επίκεντρο της απόκρισης της ΕΕ σε ορισμένα έργα· επαναλαμβάνει, ωστόσο, ότι θα πρέπει να διατηρηθούν οι αρχικοί στόχοι της βελτίωσης της ανθεκτικότητας και της αντιμετώπισης των βαθύτερων αιτίων της μετανάστευσης· 25. εκφράζει την ικανοποίησή του για το γεγονός ότι το καταπιστευματικό ταμείο της ΕΕ για την Αφρική έχει συμβάλει σε ορισμένες περιπτώσεις στην προσέγγιση τριπλής σχέσης μεταξύ ανθρωπιστικής βοήθειας, ανάπτυξης και ειρήνης, η οποία δεν ήταν δυνατή με τα χρηματοδοτικά μέσα της ΕΕ στο πλαίσιο του προηγούμενου ΠΔΠ· υπενθυμίζει ότι η χρηματοδότηση του καταπιστευματικού ταμείου της ΕΕ πρέπει να υλοποιείται και να αξιολογείται βάσει των κριτηρίων της ΕΑΒ και ότι όλες οι δαπάνες που δεν πληρούν αυτήν την απαίτηση πρέπει να χρηματοδοτούνται από διαφορετικές πηγές που συνεισφέρουν στο καταπιστευματικό ταμείο, και καταδικάζει κάθε χρήση των κονδυλίων της ΕΑΒ που αντίκειται στους αναπτυξιακούς στόχους· υπενθυμίζει ότι, ως θεμελιώδης αρχή, η ανθρωπιστική βοήθεια πρέπει να είναι ανεξάρτητη· 26. εκφράζει τη λύπη του για το γεγονός ότι έως και το 37 % του καταπιστευματικού ταμείου της ΕΕ για την Αφρική διατίθεται για μέτρα που αποσκοπούν στον περιορισμό και τη μείωση της μετανάστευσης, ενώ λιγότερο από το 9 % διατίθεται για την αντιμετώπιση των αιτίων της μετανάστευσης και της αναγκαστικής εκτόπισης· σημειώνει ότι λιγότερο από το 1,5 % του καταπιστευματικού ταμείου της ΕΕ για την Αφρική διατέθηκε για τους νόμιμους διαύλους μετανάστευσης· αναγνωρίζει ότι η ασφάλεια είναι απαραίτητη για τη σταθερότητα των αφρικανικών χωρών εταίρων και ότι η ΕΕ πρέπει να στηρίζει τις χώρες εταίρους στην αντιμετώπιση των παράτυπων μεταναστευτικών ροών, της παράνομης διακίνησης και της εμπορίας ανθρώπων· 27. σημειώνει τις εκθέσεις σχετικά με τις συνεχιζόμενες παραβιάσεις των ανθρωπίνων δικαιωμάτων που διαπράττονται στη Λιβύη στο πλαίσιο των δράσεων της λιβυκής ακτοφυλακής· τονίζει ότι πολλοί από τους ανθρώπους που διασώζονται ή αναχαιτίζονται από την ακτοφυλακή επιστρέφονται σε αυθαίρετη κράτηση υπό φρικτές συνθήκες στη Λιβύη· υπογραμμίζει ότι η επιστροφή προσφύγων σε χώρες στις οποίες δεν είναι ασφαλείς συνιστά παραβίαση της Σύμβασης του 1951 για το καθεστώς των προσφύγων· σημειώνει ότι, στο πλαίσιο του Μηχανισμού Έκτακτης Διέλευσης, υπάρχουν ανησυχίες σχετικά με τον σεβασμό των ανθρωπίνων δικαιωμάτων κατά την υλοποίηση των έργων· σημειώνει ότι δεν τηρείται η αρχή της μη επαναπροώθησης στη Λιβύη· υπενθυμίζει, ωστόσο, ότι κάθε παρέμβαση θα πρέπει να διασφαλίζει την πλήρη προστασία της ανθρώπινης ζωής, της αξιοπρέπειας και των ανθρωπίνων δικαιωμάτων· καλεί, στο πλαίσιο αυτό, την Επιτροπή και τα κράτη μέλη να επανεξετάσουν και να διενεργήσουν ειδική εκτίμηση κινδύνου, σε διαβούλευση με τις οργανώσεις της κοινωνίας των πολιτών, σχετικά με τις δραστηριότητες συνεργασίας με τις αρμόδιες αρχές ως προς τη θαλάσσια και συνοριακή επιτήρηση και διαχείριση, που χρηματοδοτούνται από το καταπιστευματικό ταμείο της ΕΕ για την Αφρική, προκειμένου να διασφαλιστεί μια αντικειμενική αξιολόγηση του σεβασμού των ανθρωπίνων δικαιωμάτων·